SL Uradni list Evropske unije C 83/3

Končno poročilo pooblaščenca za zaslišanje v zadevi št. COMP/38.784 – Wanadoo España/Telefónica

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 83/03)

Osnutek odločbe daje podlago naslednjim ugotovitvam:

Uvod

Ta zadeva izhaja iz pritožbe, ki jo je 11. julija 2003 vložil Wanadoo España, S.L. (sedaj France Telecom España, S.A, „France Telecom“) proti Telefónici, S.A. („Telefónica“). Po proučitvi pritožbe in na podlagi naknadnih informacij je Komisija predhodno sklenila, da je bila Telefónica vključena v oblikovanje cen, ki pomeni kršitev člena 82 Pogodbe ES, in sicer od septembra 2001, z zmanjševanjem razlik med cenami, ki jih podružnice Telefónice, Telefónica de España, S.A.U. („TESAU“), Telefónica Data de España, S.A.U. („TDATA“) in Terra Networks España, S.A („TERRA“) zaračunajo svojim konkurentom za veleprodajni širokopasovni dostop v Španiji in maloprodajnimi cenami, ki jih zaračunajo končnim uporabnikom.

Obvestilo o nasprotovanju in rok za odgovor

Obvestilo o nasprotovanju je bilo poslano 20. februarja 2006 Telefónici, TESAU, TDATA in TERRA („Stranke“). Na podlagi utemeljene zahteve strank sem rok za odgovor podaljšala do 19. maja 2006. Stranke so pravočasno odgovorile („Odgovor“). Nezaupna različica obvestila o nasprotovanju je bila poslana France Telecom, da bi podal pripombe.

Med postopkom sem na podlagi zahteve, priznala udeležbo številnih podjetij in združenj podjetij, ki so konkurenti Telefónice, kot zainteresiranih tretjih strank v postopku, in sicer: Tele2 Telecommunication Services, S.L. („Tele2“), Grupo Corporativo ONO, S.A. („ONO“), Jazz Telecom, S.A. („Jazztel“) in Associación de Empresas Operadoras y de Servicios de Telecomunicaciones („ASTEL“).

Dostop do spisa

Dostop do spisa Komisije je bil zagotovljen na zgoščenki 21. februarja 2006. Pristojna služba Komisije je 7. aprila 2006 omogočila dostop do novih nezaupnih različic določenih dokumentov.

Dne 21. aprila 2006 sem prejela zahtevo Telefónice po dodatnem dostopu do določenih dokumentov v spisu Komisije. Pristojna služba Komisije je zavrnila dostop do teh dokumentov zaradi njihove zaupnosti. Telefónica je ugovarjala, da bi lahko ti dokumenti, še posebej informacije o stroških konkurentov in pogodbah o linijah, sklenjenih na podlagi alternativnih ponudb prodaje na debelo, vsebovali razbremenilne dokaze, pomembne za obrambo Telefónice. Moje stališče je bilo, da so zahtevane informacije poslovne skrivnosti in niso bile potrebne za obrambo Telefónice; zato nisem dovolila razkritja teh dokumentov.

Ustno zaslišanje

Ustno zaslišanje je potekalo 12. in 13. junija 2006 na zahtevo Telefónice in drugih zainteresiranih tretjih strank. Pritožnik, France Telecom; nadalje Jazztel, ONO in ASTEL so se udeležili zaslišanja in predstavili svoja stališča.

Dopis o novih dejstvih

Pristojna služba Komisije je 11. januarja 2007 poslala dopis o novih dejstvih Telefónici, v katerem jo je obvestila o določenih novih dejstvih, ki jih je nameravala vključiti v morebitno končno odločbo. Dostop do spisa je bil omogočen z novo zgoščenko. Telefónica je 12. februarja 2007 odgovorila na dopis o novih dejstvih.

V svojem odgovoru je Telefónica izpostavila določena sporna vprašanja, ki so se ji zdela pomembna za njeno pravico do obrambe. Ugovor Telefónice je bil predvsem v tem, da ji ni bila dana možnost podaje smiselnih pripomb glede določenih spornih vprašanj v dopisu novih dejstev.

Po proučitvi pomembnih okoliščin sem ugotovila, da je pristojna služba Komisije na zahtevo Telefónice, podala dodatne razlage in zaradi teh dodatnih informacij odobrila podaljšanje roka za en teden. Telefónica ni zahtevala nobenega nadaljnjega pojasnila. Po mojem mnenju je bila Telefónica primerno obveščena in je imela dovolj priložnosti za podajo svojih pripomb o spornih vprašanjih v dopisu novih dejstev in sklepih, ki jih je nameravala Komisija izpeljati iz te podlage.

Osnutek odločbe

Komisija je v osnutku odločbe dopolnila izračune zmanjšanih razlik med veleprodajnimi in maloprodajnimi cenami za drugo polovico leta 2005 in za leto 2006 kot je navedeno v dopisu novih dejstev.

Osnutek odločbe, ki je bil predložen Komisiji, vsebuje samo ugovore glede katerih je bilo strankam omogočeno podati lastna stališča.

Zato menim, da so bile pravice strank do zaslišanja v tej zadevi spoštovane.